SET ปิดเช้าบวก 8 จุด รับแรงเก็งงบบจ. Q4/64 ฟื้นตัวดี ลุ้นบ่ายวิ่งต่อ
SET ปิดเช้าบวก 8 จุด รับแรงเก็งผลประกอบการของบริษัทจดทะเบียนในประเทศ ไตรมาส 4/64 จะฟื้นตัวดี แนวโน้มช่วงบ่ายคาดตลาดฯ น่าจะเคลื่อนไหวอยู่ในแดนบวก  ให้แนวรับ 1,637-1,640 จุด และแนวต้าน 1,650 จุด
28 ม.ค. 2565

นายกิจพล ไพรไพศาลกิจ ผู้อำนวยการฝ่ายวิเคราะห์หลักทรัพย์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ปรับตัวขึ้นตามบรรยากาศตลาดหุ้นอื่นในภูมิภาคเอเชีย เนื่องจากนักลงทุนได้ตอบรับข่าวการธนาคารกลางสหรัฐ (เฟด) ที่ออกมาส่งสัญญาณปรับขึ้นอัตราดอกเบี้ยในปีนี้ไปแล้ว ในขณะที่การรายงานผลประกอบการของบริษัทจดทะเบียนในสหรัฐ ส่วนใหญ่ก็ออกมาดีกว่าที่ตลาดคาด รวมถึงผลประกอบการในไตรมาส 4/2564 ของบริษัทจดทะเบียนในไทยก็มีแนวโน้มที่จะออกมาดีเช่นเดียวกัน เนื่องจากส่วนใหญ่จะเป็นการฟื้นตัวจากไตรมาส 3/2564 ที่โดนผลกระทบปิดเมือง ทำให้ช่วงสั้นประเมินว่า ตลาดฯ น่าจะเริ่มมีจิตวิทยาการลงทุนที่ดีขึ้น
สำหรับแนวโน้มช่วงบ่าย นายกิจพล คาดว่า ตลาดหุ้นไทยน่าจะยังเคลื่อนไหวอยู่ในแดนบวก ให้แนวรับไว้ที่ 1,637-1,640 จุด และแนวต้าน 1,650 จุด
โดยแนะนักลงทุนติดตามการแข็งค่าของค่าเงินสหรัฐ แม้ว่าภาพรวมตลาดจะตอบรับเรื่องของนโยบายการเงินของเฟดไปแล้ว แต่เหมือนตลาดเองก็ยังมีความกังวล โดยเห็นการปรับตัวแข็งค่าขึ้นของค่าเงินสหรัฐอย่างรวดเร็ว ทำให้อาจเห็นเงินทุนไหลออก แต่อย่างไรก็ตามการแข็งค่าของค่าเงินดังกล่าวจะเป็นบวกกับหุ้นในกลุ่มส่งออก โดยมองหุ้นกลุ่มอาหารจะเป็นหุ้นที่ได้ประโยชน์สูงสุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
CPALL มูลค่าการซื้อขาย 3,266.21 ล้านบาท ปิดที่ 61.75 บาท เพิ่มขึ้น 2.75 บาท
KBANK มูลค่าการซื้อขาย 2,487.12 ล้านบาท ปิดที่ 147.00 บาท ราคาไม่เปลี่ยนแปลง
TRUE มูลค่าการซื้อขาย 1,852.21 ล้านบาท ปิดที่ 4.96 บาท ลดลง 0.04 บาท
MAKRO มูลค่าการซื้อขาย 1,554.20 ล้านบาท ปิดที่ 40.50 บาท เพิ่มขึ้น 2.00 บาท
BBL มูลค่าการซื้อขาย 1,521.28 ล้านบาท ปิดที่ 135.00 บาท ลดลง 1.00 บาท